钦定古今图书集成/明伦汇编/官常典/第604卷 > 张勉学
## 钦定古今图书集成/明伦汇编/官常典/第604卷 > 张勉学

按《苏州府志》：“勉学，字益甫，长洲人。嘉靖丁未进士。由
翰林出为吏科给事中。以论驳陶仲文左道，不当封
爵，忤旨，罚俸，命管十库，巨珰盘踞为奸，勉学务为裁
抑，与珰忤。庚戌奉敕勘边，奏仇鸾以中国首级要赏。
鸾与严嵩为表里，触忤，谪内黄丞。内黄适大水，民多
饿殍，请赈，发粟拯活无算。署清丰，有死狱不决，勉学”
往城隍祠祷神，唱名一讯即得真犯，狱遂成。量移吉
安推官。擢南京刑部主事，转郎中，升湖广佥事，分巡
长沙。以计平大盗李万尧。长沙藩府庄田房租税重，
豪奴倍收，民不堪。勉学悉平其额，每岁听县官征解，
民咸便之。再擢参议，分守衡、永。地邻两广，盗贼出没
无常。勉学命有司精操练，严保甲，山野肃清。有以旧
怨中伤者，即解任归，意泊如也。初在内黄时，宋淳为
兵备，张翰为太守，皆慕其德。操聘主元城书院，与诸
生析经论业，造就甚多。里居，与同志为真率会。闻天
宫寺有切磋会，欣然数往，无只字干渎官府；而地方
利病，侃侃以告，无少避。所著有《礼经说》《宦游集》。年六
十六，卒。